Porsche 550

Porsche 550 – Porsche kompanijos sportinis automobilis, kuris gamintas šeštajame dešimtmetyje.

Porsche 550 (taip pat žinomas kaip Spyder arba RS) buvo pirmasis kompanijos Porsche sportinis automobilis. Įkvėptas Porsche 356 modelio, vokietis Valteris Gliokleris sukūrė šį automobilį, kurį pats vairavo įvairiose lenktynėse.

1953 m. automobilis pirmą kartą pristatytas Paryžiaus automobilių parodoje. 550 modelis buvo dvivietis automobilis su atviru stogu ir aptakiu kėbulu, pagamintu iš aliuminio panelių, lengva važiuokle ir vamzdiniu, kopėtinės konstrukcijos rėmu. Mašinoje sumontuotas 4 cilindrų opozicinis variklis Type 547, kurio darbinis tūris 1,5 l, galia siekianti 100 AG. Automobilis svėrė 550 kg.

550 modelis buvo labai žemas. 1954 m., pirmasis vokiečių Formulės 1 lenktynininkas Hansas Hermanas su šiuo automobiliu pravažiavo po uždarytu geležinkelio užtvaru Mille Miglia lenktynių metu.

Pirmosios šio modelio lenktynės su vairuotoju Richardu fon Frankenburgu ir kitais buvo itin sėkmingos. Ilgose distancijose mašina už savęs palikdavo netgi konkurentus su galingesniais varikliais. 1954 m. pasirodė 550 Spyder su 110 AG varikliu, su kuriuo iškovojo pergalę Le Mane 1,5 l ir 1,1 l klasėse. Sensacingos pergalės dėka, Porsche pradėjo dalyvauti Niurburgringo žiedinėse lenktynėse. Čia 550 modelis aplenkė visus dalyvius ir užėmė keturias pirmąsias vietas, pritraukdamas įmonei didelį visuomenės dėmesį. Pasipylė daugybė užsakymų privatiems klientams.

Kitais metais Porsche užėmė ketvirtą vietą bendroje Le Mano lenktynių įskaitoje, pirmą vietą savo klasėje, o Mulsanne tiesiojoje išvystė 225 km/h greitį. 1956 m. dar didesnių pasiekimų pasiekė 550A RS (RS – racing sport) modelis. A modelis turėjo vamzdinį, karkasinės konstrukcijos rėmą ir perdarytą galinę važiuoklę. Variklio galia padidinta iki 130 AG, įdėta 5 pavarų greičių dėžė.

Nuo 1957 m. jo įpėdiniu tapo Porsche 718, kuris buvo dar sėkmingesnis, Formulės 1 lenktynėse taškų gaudavęs iki pat 1963 m. Paprastai 550 modelio palikuoniu laikomas Porsche Boxster S 550 Spyder; pavadinimas Spyder grįžo su modeliu RS Spyder Le Mans Prototype.

Kopijos 
Kartu su AC Cobra ir Lotus Seven, Porsche 550 yra vienas iš labiausiai kopijuojamų klasikinių automobilių modelių. Per paskutiniuosius 25 metus kai kurios kompanijos sukonstravo praktiškai identiškas 550 modelio kopijas, naudodami Porsche kompanijos brėžinius.

550